
AVIZ

asupra proiectului de Lege pentru abrogarea dispoziţiilor Capitolului III¹ din Legea nr.136/1995 privind asigurările şi reasigurările în România
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru abrogarea dispoziţiilor Capitolului III¹ din Legea nr.136/1995 privind asigurările şi reasigurările în România, trimis cu adresa nr. PL.- x 225 din 10 aprilie 2007, înregistrat  cu  nr.31/406 din 11.04.2007.

Proiectul de lege a fost adoptat de Senat, în calitate de primă Cameră sesizată, în şedinţa  de 29 martie 2007. 


În conformitate cu prevederile art. 75 alin. (1) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă supusă avizării,  în şedinţa din 18 aprilie 2007.  

Membrii comisiei au examinat proiectul de lege supus avizării, expunerea de motive, precum şi avizul favorabil al Consiliului Legislativ,  cu observaţii şi propuneri, transmis cu adresa nr.1686/12.12.2006.
În urma dezbaterilor, Comisia a hotărât, cu unanimitate de voturi, avizarea favorabilă a proiectului de lege.
În raport de obiectul şi conţinutul său, proiectul de lege face parte din categoria legilor organice.

